[{"text_idx": "#000000", "text": "Euskal Jaia eta Ezpalak jaialdia asteburuan"}, {"text_idx": "#000001", "text": "Ahal izanez gero maiatzeko azken asteburuan ospatzen da Euskal Jaia Eibarren, eta aurten ere horrela egokitu da. Orain urte batzuk Ezpalak, dantza tradizionalaren nazioarteko jaialdia antolatzen hasi ginen Euskal Jaiaren baitan, eta aurten bosgarren edizioa egingo du jaialdiak. Ohi bezala, Irun\u0303eko Duguna taldearekin batera antolatzen dugu Ezpalak, eta larunbatean, maiatzaren 29an, Irun\u0303ean izango dira dantza saioak eta igandean, maiatzaren 30ean Eibarren."}, {"text_idx": "#000002", "text": "Ezpata-dantzak, makila-dantzak, arku-dantzak eta karaktere dantzak izan ditugu aurreko urteetako gaiak, eta 2010ean dantza-jauzien inguruan atondu dugu jaialdia. Biarno, Baztan, Lapurdi, Nafarroa Beherea eta Zuberoako dantzakerak ekarriko ditu Ezpalak jaialdiak Eibarko untzaga plazara."}, {"text_idx": "#000003", "text": "Maritzuli konpainia, Argia dantzari taldea, Baztandarrak, Biarnoko Ossau bailarako musikari eta dantzariak eta Aiko taldea izango dira Eibarko jaialdian. Etxekook, Kezkak, hiru jauzi, hiru jolas egingo ditugu: marmutx, xinple eta zapatain-dantza."}, {"text_idx": "#000004", "text": "Taldeen emanaldia bukatuta dantzaldia ireki eta Aiko taldeak dantza-jauziak jotzen jarraituko du, nahi duten guztiek dantzatu eta gozatzen jarrai dezaten. Jauzien inguruko Urraska lana egin berri du Aikok, eta ekainean aurkeztuko du Durangon, baina horren aurrerapentxo bat dantzatu ahal izango dugu Ezpalak jaialdian."}, {"text_idx": "#000006", "text": "18:00 Ezpalak, dantza-jauzien nazioarteko jaialdia Burgoen plazan. Euskal Herriko eta atzerriko dantzen erakustaldia:"}, {"text_idx": "#000010", "text": "12:30 Ezpalak, dantza-jauzien nazioarteko jaialdia Untzaga plazan. Euskal Herriko eta atzerriko dantzen erakustaldia:"}, {"text_idx": "#000012", "text": "Ohi bezala Santa Kurutz jaiak ospatu dituzte Mandiola eta Gorosta bailaren artean dagoen Santa Kurutz ermitan, eta bertan izan gara maiatzaren 9an soka-dantza dantzatzen. Hasteko Usartza txistulari taldeari omenaldia egin zitzaion, Eibarren txistulari banda osatua dagoela 75 urte bete direla ospatzen ari baitira. Behingoagatik, agurraren doinuak entzutea tokatu zitzaien eta dantza aurrez aurre ikusi zuten, eta ez bizkarrez. Segidan, Jose Migel Laskurain, Enrike Montero, Asier Castelos eta German Eren\u0303ak beren musika-tresnak berreskuratu zituzten eta soka-dantzari ekin genion. Ander Fernandez aritu zen aurresku lanetan, Luken Aranburu atzesku, eta Unai Agirre eta Oier Araolaza zerbitzari. Auzotar eta bisitarien artean osatu zen soka. Andaluziatik etorritako telebista kate baten kamerak zeuden bertan, eta haiek ere dantza saioa grabatzeko aukera izan zuten."}, {"text_idx": "#000014", "text": "Maritzuli: Aurrez aurre Coliseo antzokian"}, {"text_idx": "#000015", "text": "Biarritzeko Maritzuli konpainiak, Behobiako Eraiki dantza taldearekin batera, eta Aiko taldearen musikarekin, Aurrez aurre eskainiko du datorren maiatzaren 23an, igandean, Eibarko Coliseo antzokian, arratsaldeko 19.00etan. Claude eta Jon Iruretagoienaren zuzendaritzapean, euskal dantza tradizionalaren mundu harrigarrian barrena bidaia hunkigarria planteatzen du Maritzulik ikuskizun honetan. Lapurdiko inauteriei edo Zuberoako maskaradei begi berriekin begiratzen die Maritzulik. Maskaraden kasuan, Jon Iruretagoienak egindako ikerketa eta birsortze lanak taulan ikusteko parada eskaintzen du. Bestalde, Italiako berpizkundeko dantza eskolen tradizioa eta euskal dantza tradizionalaren arteko lotuneak bilatzen ditu \u201cpaperezko jantziak\u201d izendatu duten atalean. Ijitoen kultura, ijitoek han eta hemen jaso, bere egin, eta berriz guri eskaintzen diguten hori oinarri hartuta \u201cAndo drom\u201d atala eskainiko du Maritzulik."}, {"text_idx": "#000016", "text": "Ikuskizunean zehar jantzi eta apainketa lan harrigarria eskaintzen du Claude Iruretagoienak, eta Aiko taldeak ikuskizunerako sortutako musikaren graziak atontzen du dantzarien lana."}]